IV.
Dôvodová správa
k návrhu nariadenia vlády Slovenskej republiky, ktorým sa mení a dopĺňa nariadenie vlády Slovenskej republiky č. 394/1999 Z. z., ktorým sa ustanovujú podrobnosti o technických požiadavkách na výrobky z hľadiska elektromagnetickej kompatibility
I. Všeobecná časť
Nutnosť vypracovania novej právnej úpravy v oblasti skúšobníctva a posudzovania zhody výrobkov z hľadiska elektromagnetickej kompatibility vyplýva z požiadaviek Komisie EÚ vyžadovaných v rámci implementácie európskej legislatívy vnútorného trhu do národnej legislatívy Slovenskej republiky najneskôr do konca roku 2002. Prijatím tohto nariadenia vlády sa zabezpečí predpisová základňa nevyhnutná na uplatňovanie princípov slobodného obchodovania medzi Slovenskou republikou, Európskou úniou a štátmi Európskej zóny slobodného obchodu, čo je jedným zo základných predpokladov vstupu Slovenska do Európskej únie.
Význam navrhovaného nariadenia vlády treba vidieť v tom, že je v súlade s porovnateľnými mechanizmami v iných štátoch a bude pôsobiť preventívne v záujme ochrany spotrebiteľov pred výrobkami alebo službami, ktoré by mohli ohroziť ich životy, zdravie, či majetok. Nariadenie vlády vytvorí slovenským exportérom podmienky rovnakého vstupu na zahraničný trh a konštituuje nástroje podmieňujúce úspešný vývoz do Európskej únie, Európskeho združenia voľného obchodu a v rámci TBT WTO aj do celého sveta. Vytvára podmienky na podpísanie Protokolu k Európskej dohode o pridružení uzatvorenej medzi Európskymi spoločenstvami a ich členskými štátmi na jednej strane a Slovenskou republikou na druhej strane o posudzovaní zhody a uznávaní priemyselných výrobkov (PECA).
Nariadenie vlády Slovenskej republiky, ktorým sa ustanovujú podrobnosti o technických požiadavkách na výrobky z hľadiska elektromagnetickej kompatibility spolu s ďalšími všeobecne záväznými predpismi, majú za cieľ vytvoriť taký legislatívny rámec, ktorý zvýši úroveň právom chránených záujmov, a to napriek zmenám v doterajšom systéme ochrany spotrebiteľa pred nebezpečnými výrobkami. Všeobecne záväzné právne predpisy prispejú k prehľadnosti informácií o spôsoboch posudzovania zhody vlastností výrobkov a o označovaní výrobkov značkou zhody. Ponúkajú výrobcovi určitú flexibilitu pri preukazovaní zhody svojich výrobkov s technickými požiadavkami, vrátane možnosti využitia získaného certifikátu zabezpečovania kvality produkcie podľa noriem ISO radu 9000 v rôznych „moduloch“ posudzovania zhody.
Pre výrobcov, dovozcov a distribútorov bude uplatnenie tohto nariadenia vlády prínosom z hľadiska uľahčenia a zjednodušenia doterajšej praxe. Umožní zrýchlenie obchodných operácií súvisiacich s uvádzaním výrobkov na trh a prispeje k zvýšeniu obchodného obratu so štátmi, ktoré majú podobné technické požiadavky na výrobky ako sú v Slovenskej republike. Nariadenie vlády na druhej strane vyvíja na výrobcov a dovozcov tlak na vlastné posúdenie zhody vlastností výrobku s predpísanými požiadavkami a vydanie vyhlásenia o zhode.
Návrh nariadenia vlády Slovenskej republiky, ktorým sa ustanovujú podrobnosti o technických požiadavkách na výrobky z hľadiska elektromagnetickej kompatibility je v súlade s ústavou a ďalšími zákonmi platnými v Slovenskej republike a jeho zavedenie do praxe si nevyžiada žiadne náklady zo štátneho rozpočtu Slovenskej republiky, čo potvrdilo Ministerstvo financií Slovenskej republiky listom č. p. 18710/2001-81 zo dňa 30.10.2001 a nebude mať vplyv na zamestnanosť.
Doložka zlučiteľnosti nariadenia vlády s právom Európskej únie
1) Navrhovateľ nariadenia vlády: Úrad pre normalizáciu, metrológiu a skúšobníctvo Slovenskej republiky.
2) Názov návrhu nariadenia vlády: Nariadenia vlády Slovenskej republiky, ktorým sa mení a dopĺňa nariadenie vlády Slovenskej republiky č. 394/1999 Z. z., ktorým sa ustanovujú podrobnosti o technických požiadavkách na výrobky z hľadiska elektromagnetickej kompatibility.
3) V práve Európskej únie je problematika návrhu nariadenia vlády Slovenskej republiky, ktorým sa mení a dopĺňa nariadenie vlády Slovenskej republiky č. 394/1999 Z. z., ktorým sa ustanovujú podrobnosti o technických požiadavkách na výrobky z hľadiska elektromagnetickej kompatibility obecne riešená smernicou 89/336/EHS v znení jej neskorších zmien, pričom požiadavka elektromagnetickej kompatibility je jednou zo základných bezpečnostných požiadaviek aj v smerniciach nového prístupu upravujúcich bezpečnostné požiadavky na konkrétnu skupinu výrobkov. Obecná požiadavka elektromagnetickej kompatibility upravujúca celoplošne minimalizáciu rizika nežiadúcej elektromagnetickej interferencie sa však vzťahuje na všetky prístroje, ktoré môžu spôsobovať elektromagnetické rušenie, alebo ktorých činnosť môže byť elektromagnetickým rušením ovplyvnená.
4) Návrh nariadenia vlády Slovenskej republiky, ktorým sa mení a dopĺňa nariadenie vlády Slovenskej republiky č. 394/1999 Z. z., ktorým sa ustanovujú podrobnosti o technických požiadavkách na výrobky z hľadiska elektromagnetickej kompatibility patrí medzi prioritné oblasti aproximácie práva obsiahnuté v článku 70 Európskej dohody o pridružení uzatvorenej medzi Európskymi spoločenstvami a ich členskými štátmi na jednej strane a Slovenskou republikou na strane druhej. Návrh nariadenia vlády patrí tiež medzi priority odporúčané v Príprave asociovaných krajín strednej a východnej Európy na integráciu do vnútorného trhu Európskej únie (Biela kniha). Problematika zákona o technických požiadavkách na výrobky a o posudzovaní zhody zahŕňa tieto prioritné oblasti aproximácie práva výslovne uvedené v článku 70 Normy a posudzovanie zhody: ochrana zdravia a života ľudí, zvierat a rastlín, ochrana spotrebiteľa, technické predpisy a normy, pričom oblasť elektromagnetickej kompatibility je upresnením požiadavky ochrany zdravia a života ľudí a ochrany spotrebiteľa.
5) Charakteristika právnych noriem Európskej únie, ktorými je upravená problematika návrhu nariadenia vlády Slovenskej republiky, ktorým sa mení a dopĺňa nariadenie vlády Slovenskej republiky č. 394/1999 Z. z., ktorým sa ustanovujú podrobnosti o technických požiadavkách na výrobky z hľadiska elektromagnetickej kompatibility:
nariadením vlády Slovenskej republiky, ktorým sa mení a dopĺňa nariadenie vlády Slovenskej republiky č. 394/1999 Z. z., ktorým sa ustanovujú podrobnosti o technických požiadavkách na výrobky z hľadiska elektromagnetickej kompatibility sa do slovenského právneho poriadku implementuje smernica Rady č. 89/336/EHS v znení smernice Rady č. 92/31/EHS a  smernice  Rady č. 93/68/EHS. Ide o smernicu tzv. Nového prístupu, ktorá vznikla na základe čl. 100a (teraz čl. 95) Zmluvy, t.j. o smernicu maximálnej harmonizácie.
V návrhu nariadenia vlády, ktorým sa mení a dopĺňa nariadenie vlády Slovenskej republiky č. 394/1999 Z. z., ktorým sa ustanovujú podrobnosti o technických požiadavkách na výrobky z hľadiska elektromagnetickej kompatibility sa vymedzujú technické požiadavky na určené výrobky z hľadiska elektromagnetickej kompatibility a postupy posudzovania zhody.
6) Vyjadrenie stupňa kompatibility s právnou normou Európskej únie
Návrh nariadenia vlády Slovenskej republiky, ktorým sa mení a dopĺňa nariadenie vlády Slovenskej republiky č. 394/1999 Z. z., ktorým sa ustanovujú podrobnosti o technických požiadavkách na výrobky z hľadiska elektromagnetickej kompatibility je plne kompatibilný s horeuvedenou smernicou Rady EHS:.
II. Osobitná časť
K Čl. I
K bodu 1
Navrhnutá zmena je dôsledkom úpravy § 12 zákona a doplnenia splnomocnenia aj o zákon č. 19/2002 Z. z., ktorým sa ustanovujú podmienky vydávania aproximačných nariadení vlády Slovenskej republiky.
K bodu 2
Ide o doplnenie ustanovenia o transponovaní príslušnej smernice do právneho poriadku Slovenskej republiky, aby každému členovi EÚ bolo hneď v úvode jasné, o ktorej smernici pojednáva príslušné nariadenie.
K bodu 3
Ide o precizovanie textu v súlade so smernicou.
K bodu 4
Doplnenie pojmu podáva charakteristiku osoby, ktorá je oprávnená na úkony tu uvedené a taktiež súvisí s doplnení prílohy do nariadenia vlády.
K bodu 5
Dopĺňa sa tu text poznámky pod čiarou v nadväznosti na skutočnosť, že bolo schválené nariadenie vlády o koncových telekomunikačných zariadeniach.
K bodu 6
Vyjadruje sa tu jednoznačná požiadavka, ktorá musí byť splnená pri konštrukcii prístroja, jej stanovenie takýmto spôsobom lepšie vystihuje i text smernice.
K bodu 7
Ide o legislatívno-technické upresnenie textu.
K bodu 8
Úprava textu vyplýva z informačných povinností stanovených zákonom.
K bodu 9
Legislatívno-systémová a legislatívno-technická zmena, ktorou dochádza len k upresneniu príslušného odseku.
K bodu 10
Ustanovenie dopĺňa do nariadenia postup v prípade, že ide o telekomunikačné zariadenia.
K bodu 11
Ustanovenie má za cieľ upraviť režim, ktorý musí byť dodržaný v tom prípade, ak ide o prístroje, pri ktorých výrobca nepožil alebo len z časti použil harmonizované slovenské technické normy alebo v situáciách, ak takéto normy neexistujú, prípadne nekonkretizujú všetky technické požiadavky, ktoré sa na prístroj vzťahujú.
Následne sa tu potom rieši otázka, kto a v akej lehote má povinnosť poskytnúť technickú konštrukčnú dokumentáciu orgánom dohľadu a v neposlednom rade i povinnosť výrobcu alebo jeho splnomocnenca (definícia zavedená do § 2 zákona) vydať vyhlásenie o zhode a označiť prístroj značkou zhody.
Vyjadruje sa tu tiež prezumpcia, že pokiaľ prístroj spĺňa tu naň kladené požiadavky, považuje sa za prístroj spĺňajúci požiadavky § 3. Z toho teda vyplýva, že prípade, ak prístroj spĺňa ustanovenia tohto nariadenia, nemôžu mu byť kladené prekážky pri uvádzaní na trh, či prevádzky z pohľadu elektromagnetickej kompatibility.
K bodu 12
Text tohto ustanovenia sa precizuje v súlade s textom smernice a v záujme vytvorenia takých podmienok, aby zahraničný výrobca nemusel pri uvádzaní výrobku na trh spĺňať také administratívno-technické podmienky, ktoré nie sú nevyhnutné, ale na druhej strane, aby sa zabezpečila a zakotvila pre orgány dohľadu možnosť dostať – obdržať vyhlásenie o zhode v štátnom jazyku v čase ním stanovenom, ak o to požiada.
K bodu 13
Pre prístroje uvádzané na trh bude rozhodujúci fakt, či ide o prístroje, ktoré boli vyrobené v Slovenskej republike a v štátoch EÚ alebo či ide o prístroje vyrobené mimo týchto území.
Pokiaľ pôjde o prístroje vyrobené v SR a v štátoch EÚ, bude tu platiť režim podľa § 12 ods. 3 písm. a) Z. z. a na takýto prístroj sa bude umiestňovať označenie CE. V ostatných prípadoch bude povinnosť posúdenia zhody autorizovanou osobou a umiestnenia značky podľa § 17. Celá úprava len odzrkadľuje snahu Slovenskej republiky o podpísanie protokolu PECA.
K bodu 14
Doplnenie príloh vyplýva zo snahy o čo najlepšiu transpozíciu smernice a zároveň splnenie podmienky v § 3 ods. 4 zákona č. 19/2002 Z. z.
K Čl. II
Účinnosť nariadenia sa navrhuje 1. apríla 2002, okrem § 7 ods. 2., ktorý nadobudne účinnosť až s protokolom PECA alebo dňom 31.12.2002.